
Аннотация: Эпистолярлық публицистика тақырыбы – бүгінгі қазақ журналистикасы теориясында там-тұмдап қана қарастырылып отырған жанр. Өйткені, қазіргі ақпарат тасқындаған дәуірде рухани құндылықтай болған эпистолярлық жанрдың баспасөздегі көрінісінің саябырсып қалғаны жасырын емес. Автор мақалада хаттың тілі мен стиліне, тақырыбына, адресат пен автор қарым-қатынасының көрінісіне ғылыми тұрғыда барынша зер салады. Мақалада баспасөз арқылы хат жазысқан қаламгерлердің әдеби, қоғамдық мәселелер төңірегіндегі публицистикалық екпіндерін талдап, жанр ерекшелігін айқындай түседі. Қазақ даласындағы хат жанрының мұра бастауларына, көне хаттардағы пікір ерекшеліктеріне, зиялылардың хат алмасып, дәуір үніне баға беруіне жан-жақты пікір, нақты дәйек, ой айтылады.
Автор ғылыми мақалада сондай-ақ, ретроспективалық, сыршыл, полемикалық хаттарға талдау жасайды әрі эпистолярлық публицистиканың үлгі боларлық тәрбиелік, танымдық тұстарына барынша баға береді. Газет руханилығының барометрі іспеттес эпистолярлық жанрдың бүгінгі қыр-сыры мен көтеріп отырған жүгіне ғылыми тұрғыда тұщымды ой мен пайымды пікір беріледі.

Genre educates the characteristics of «morality», «soulfulness»

Abstract: The subject is an epic genre, which is considered only in today's Kazakh journalism theory. It is not a secret that the epistolary genre, which has become a spiritual asset in the era of the modern era, has fallen in the press. The scientific article analyzes not only the language and style of writing, but also the analysis of issues such as the theme, the relationship between the addressee and the author. Through the press, the peculiarities of the genre are determined by evaluating the journalistic accents in the literary and public issues of writers. The author Expresses own thoughts through concrete arguments, giving full insight into the inheritance of the Kazakh steppe genre, the essence of the debates in ancient letters, intelligentsia and the epoch.
The author analyzes the retrospective, poignant, polemical letters in the scientific article and gives a high estimate of the educational and cognitive aspects of epic poetry. The philosophy of the epistle of the epic poetry of the newspaper is the philosophy of the epic poetry of the epistolary genre. 

Жанр воспитывающий характеристики 
«нравственности», «душевности»

Аннотация: В последние десятилетия несколько снизился интерес к классическому жанру – эпистолярной публицистики, считающейся духовным активом казахской журналистики. В представленной научной статье анализируются лингвистические и стилистические особенности письма, а также тематика, проблематика текстов и психолингвистические формы коммуникации адресата и автора. В СМИ эпистолярный жанр также имеет особенности функционирования, проявляющиеся в писательском подходе к слову, литературной подаче факт, авторских акцентах, аргументации и видения перспективы. Автор исследования также обращает внимание на преемственность эпистолярной публицистики, обогащаемой видовыми характеристиками традиционными в казахской степи дебатов и словесных состязаний. 
Всесторонне характеризуются ретроспективные и полемические аспекты эпистолярной публицистики, дается оценка учебно-познавательным факторам эпической поэзии в философии эпической поэзии эпистолярного жанра в газете.  

Эпистолярлық жанр – баспасөзде там-тұмдап көрініс табатын, қазіргі журналистиканың өте аз зерттелген жауынгер жанрларының бірі. Кеңестік дәуірде орыс зерттеушілері Е.П.Прохоровтың «Эпистолярная публицистика», «Письмо», А.А.Тертычныйдың «Жанры периодической печати», «Жанры советской печати» атты еңбектерінде эпистолярлық жанрға біршама анықтама беріліп, ерекшелік сипатына тоқталып өтеді. Айталық, баспасөз зерттеушісі А.А.Тертычный: «Хат жанрында орындалған жарияланымдарды эпистолярлық журналистика», -деп анықтама берсе [1, 29], ғалым Е.П.Прохоров хаттың нақты белгілерін: «Хаттарды мына үш белгісі арқылы анықтап алуға болады. Ол – автор (хат жазушы), дерек және адресат (хат бағышталған адам). Бұлардың арасындағы ең маңыздысы – дерек немесе деректер тобы. Олар автордың аталған фактілерге я адресатқа деген қатынасын анықтайды»,-деп атап өтеді  [2, 19]. 
Эпистолярлық жанрға «Әдебиеттану терминдер сөздігінде»: «Эпистолярлық әдебиет – хат түрінде жазылған көркем шығармалар. Хат өлеңдермен қатар, көлемді прозалық шығармалар да (повесть, роман) негізінен хат түрінде жазылатыны болады. Кейде көркем шығармада кейіпкерлердің өзара жазысқан хаттарына үлкен орын беріледі. Бұл үлгіні қолдану шығармада адамның көңіл-күйін, ішкі сезім толғанысын тереңірек ашып көрсетуге мүмкіндік береді»,- деп анықтама берілген [3, 394].   
[bookmark: _GoBack]Хат жанрының алғашқы үлгілері Антикалық дәуірдегі Эпикур, Цицерон, Сенека т.б. хаттарынан бастау алса, Шығыс әлеміндегі ең көне хаттарға Үнді патшасы Стратобаттың Серамидаға жіберген хаттарын жатқызамыз [3, 394]. «Жалын» журналы 2008 жылы «Өмірдің мәні» айдарында алғашқы көне хаттардан үзінділер жариялады. Мәселен, «Жалын» журналының 2008 жылғы №2 нөмірінде А. Бейсеннің орыс тілінен аударып, жариялаған Сенеканың «Луцилийге өнегелік хаттарына» тоқталсақ. Бірнеше бөлімдерден тұратын хаттың «Қуаныш пен жағымпаздық жайлы» бөлімінде рахаттанудың рухани кесел екенін, қуаныш тек даналардың несібесі, нағыз иігілікке сенетін жанның әлдебір көтеріңкі күйі болатынын ұғындыра келіп: «Дананың жаны – әрдайым бұлтсыз болатын ай үстіндегі әлем»,-деген сипаттамамен қорытады. Пәлсапаға толы хаттардан рухани азық аларлық парасатты ойды көптеп кездестіруге болады: «Бізге бірқалыпты мақтау аз: біз ұятсыз жағымпаздық жапсырғанның бәрін керекті деп қабылдаймыз; бізді бәрінен де жақсы, бәрінен де дана деп айтқандарға, олардың өтірікші екенін біле тұра, басымызды шұлғимыз. Біздің өзімізге-өзіміздің кешірімділігіміз сонша, дұрыс істемегенімізге де мақтау тілейміз. Жағымпаздық әркімді өз шамасына қарай ақымақ етеді..» [4].  Материалдық байлықты рухани байлықтан жоғары қоятын бүгінгі заманда қаншама ғасырлық тарихы бар осындай хаттардың тәрбиелік мәні аса зор. Бүгінгі жастар танымы мен көкжиегіне серпіліс сәуле боларлық ретроспективалық хаттарды баспасөзде жиі жариялап отыру қажет тәрізді.
Қай ұлттың тарихында болмасын «ұлы сиямен» жазылған беттер жоқ емес. Орыс халқында ащы шындықты бетке айтқан орыс жазушысы Петр Чаадаевтың «Философиялық хаттардан үзіндісін» кезінде «Кентавр» газеті жариялады (24 тамыз 2007 жыл). 1991 жылдары бұл хаттарды орыс тілінен жазушы Асқар Сүлейменов аударған екен. Император Николай І-нің кезінде жазылған хаттағы Отанға, Ресей жұртшылығына қатысты мынадай жолдар ойландырмай қоймайды: «...Отанды сүю ғажайып нәрсе, бірақ одан да ғажайып бір ұғым бар – ақиқатқа табыну»,-десе, тағы бірде: «...Мен өз Отанымды аузымды тігіп, тіземді иіп, көзімді жұмып жақсы көруге мойынсұнған емеспін. Менің ойымда, Отанға мейлінше пайдалы болудың әрі төте, әрі жалғыз жолы – оны қапысыз тану. Менің ойымда, көзжұмбай құштарлықтың заманы әлдеқашан өткен. Барды жоқ деме, әсіресе, жоқты бар деме. Менің ойымда, біз алдыңғы толқындардан кейін олардан қарға қадым болса да ілгерілеу үшін келгенбіз. Олардың кеудесоқты көрсоқырлығын қайталамау үшін келгенбіз. Ел тарихына адамзат ойының ұшар бигінен қарамайынша түк те шықпайды» [5].    
Әдебиет тарихында сыншы В.Г.Белинский мен жазушы Н.В. Гоголь арасында жазылған бірнеше хаттар бар, солардың бірінде: «Биылғы жазда басталған көкірек ауру мені шетелге қуып жіберді, бүгін Анненков екеуміз бұл жерден шығып, Майндағы  Франкфуртты басып, Парижге кетпекпіз. Сізден кенет хат алуымның арқасында кітабыңыз туралы ойымда жатқан сізге қарсы пікірлерімді атқаруыма тура келді. Мен ірке сөйлеуді, қулық жасауды білмеймін, бұл менің қолымнан келмейді.  Мен сіз туралы пікірімде адасқан болсам, өзіңіз дәлелдерсіз, уақыт дәлелдер...»,-деп жазылған жолдар бар [6].   
Қазақ халқының руханиятында елеулі орны бар қазақ даласының тұңғыш этнограф-ғалымы Шоқан Уәлихановтың орыс жазушылары Ф.М.Достоевкиймен, Г.Потанинмен, А.Н.Майковпен, ағартушы-педагог Ыбырай Алтынсариннің Н.И.Ильминскиймен, В.В. Катаринскиймен т.б. қайраткерлермен жазысқан хаттарын ерекше атауымызға болады. Бұл хаттар екі адамның жеке көңіл-күйі, денсаулығы, тұрмыс жағдайы жөнінде ғана хабар бермейді, қазақ халқының өткені мен болашағына қатысты көлемді  ойлармен баяндалады. Бұл хаттардың құндылығы да сонда. Мысал келтірсек, Шоқан Ф.М. Достоевкийге: «Өзіңіз кеткеннен кейін мен Сіздің қалаңызда тек бір қонып, келесі күні ертемен жүріп кеттім... Сізбен бірге Семейде өткізген азғана күн маған сондай тамаша әсер етті, ендігі менің бір ойым сізбен тағы бір кездесу...»,-деп ағынан жарылады [7, 64 бет]. Орыс досына жазылған келесі бір хатында Шоқан: «Бір кездері менің өз отандастарыма пайда келтірейін, оларды чиновниктер мен қазақ байларының озбырлығынан қорғайын деп, сұлтан болсам ба деген ниетім де болған. Сондағы көбіне ойлағаным – оқыған правитель-сұлтанның қандай пайдалы болатынын жерлестеріме өз ісіммен көрсету еді»,- деген жолдар арқылы ғұмырындағы ең бір даулы мәселеге, аға сұлтандыққа неліктен сайлауға түскендігін түсіндіріп кетеді [7, 71 бет].    
1900 жылы Әлихан Бөкейхановтың «Ашық хат Жапан баласына» жарық көрген. Онда Ә.Бөкейханов Жапан баласы деген автордың Иса Бердалин туралы: «Қашан болса да халықтың пайдасын ойлаушы еді»,-деп жазған пікірін жоққа шығару үшін қолына қалам алған. Бұл – нағыз эпистолярлық жанрдың үлгісі деп едік.
Төл көсемсөзіміздің даму дәуіріне сәйкес «Қазақ», «Сарыарқа», «Айқап», «Абай» т.б. басылымдарда да  хат жанры жиі көрініс тапты. «Айқапта» тіпті «Ашық хат» деген тұрақты айдар да болды. Бұл «Ашық хаттар» көбінесе үндеу, ұсыныс тастау сипатында болды. Әсіресе, оқыған қазақ жастары бірін-бірі ел болашағы үшін қызмет істеуге, ортақ іске жұмылуға шақыратын. Мәселен, 1917 жылдың 14 қыркүйегінде «Сарыарқа» газетінде жазушы Мұхтар Әуезовтің «Оқудағы құрбыларыма» тақырыбымен үндеу хаты жарияланды. Онда автор жер-жердегі замандастарына «теңіз –тамшыдан» деген ой айтып, бәрін ауызбіршілікке шақырады да: «...Біздің көбімізде халыққа мінезімізбен жақсы болмақ түгіл, оқығандар деген атқа кір жұққызатын жаман мінездер көп. Соның бірі – карта, газет бетіне қарамайтын, қазақ ісінен хабарсыздық, басы құралмайтын берекесіздік, ұзамайтын маскарад. Жас уақытта бұнымен жігіттің үлкейгенде уытты, қажымайтын ұлтшыл болуы дүдәмал. Жігіттер!.. Қала-қаладан ұйым ашалық. Халық түзеуді жол қылайық. Бұрынғы жаман әдеттерді тастауға тырысалық...» [8, 63].   
Қазақ әдебиеті тарихында  қаламгерлердің бір-біріне жазысқан хаттары өте көп. Басылым беттері арқылы зиялылар өзара хат жазысып, не оқырманға үндеу тастап, кейде сырласып жатады. Одан бөлек әдебиет ой кеніне айналған, қаламгерлер арасында өткен жылдар еншісінде қалған құснихаттар  жаңғыртылып қайта басылып жатады. Мәселен, «Қазақ әдебиеті» газетінің 2008 жылғы 12 қыркүйектегі санында мұрағатта 77 жыл сақталған Ш.Құдайбердіұлының С.Мұқановқа жазған хаты жарияланды. «Ардақты Сәбит бауырым! 31-інші жыл, 3-інші февральда елсіздегі Саятқорада жазылды»,-деп басталған хат мазмұны одан ары Шәкәрімнің «Еңлік-Кебек», «Қалқаман-Мамыр» өлеңдерінің жазылып, өз қаражатымен 1000 дана бастырғандығы, «Еділ, Мәрия» романының жай-күйі туралы т.с.с.  шығармашылық ізденістері мен жазып жүрген дүниелерінен хабардар етеді. Сөз соңында Сәбит Мұқановқа Шәкәрім: «Менің қай жазбам басылса да, басылысымен баспа қаражатымен маған әрқайсысынан 50 данасын жіберсеңіз екен? Балаларыма, достарыма мирас беру үшін...»,- деп тілек, өтінішін білдірген екен. 
Хатты араб әрпінен қазақ тіліне аударған ақын Оразақын Асқар: «Мұтылған» деген бүркеншік аты «Ұмытылған» деген сөз болу керек»,-деген ескерту ойын айтады [9].   
1990 жылдары «Қазақ әдебиеті» газетінің «Қаламдас» айдары Орталық мұрағаттан алынған көптеген қазақ жазушыларының бір-бірімен жазысқан хаттарын тұрақты түрде  жариялап тұрды. Сол хаттар арқылы қаламгерлердің өзара қарым-қатынасы: қалжыңдары мен әдеби жаңалықтары, өкпе-наздары мен тілектес достығы көрініс тапты. 1955 жылы Әбділдә Тәжібаевтың Бауыржан Момышұына, 1959 жылы Зейін Шашкиннің Есмағамбет Ысмайыловқа, 1969 жылы Ғабит Мүсіреповтің Ілияс Омаровқа, 1972 жылы Сейфи Құдаштың Сырбай Мәуленовке т.с.с жазған хаттары жарияланды. Құсни хаттардан қаламгерлердің шығармашылық байланыстары мен әдебиетке қатысты ой-пікірлерін оқи отырып, өткен ғасырға саяхат жасап қана қоймай, қайнап жатқан әдеби өмірдің ортасына түсіп кеткендей сезінесің. Озық үлгідегі бұл хаттар сол дәуірдің ең жемісті кезеңі еді. «Қазақ әдебиеті» газетінің оқырман көңіліне шамшырақ болған үлкен бір шығармашылық белесі соларды қайта жаңғыртып, жариялауы болып табылады.
Баспасөздегі сыршыл хат үлгісін жазушы, ғалым Немат Келімбетов өзінің әкесі қалдырып кеткен өсиет-үлгіні баласына айтады. «Ұлыма хат» өсиетінің арғы жағында күллі қазақ баласына айтылатын ақыл-кеңестің жатқандығын бірден ұғыну қиын емес: «Қазіргі кейбір «жаңа қазақтар» бүгін рухсыздық науқасымен сырқаттанып жүр. Олар өз тарихын білгісі келмейді. Өз ата-бабаларының  ерлігін мақтаныш етпейді. Өз анасының тілін ұнатпайды. Өз ақындарының өлеңін оқымайды. Өз сазгерлерінің күйін тыңдамайды. Өз ұлтының өнеріне тамсанбайды. Олар өзгелерге табынып үйренген. Әлі де табына бергісі, жалына бергісі, жалбарына бергісі келіп тұрады...»,-деп жазады [10].   
Сыршыл хаттың газет бетіндегі өзге хаттардан ерекшелігі де сол, адамның жеке қабылдауына арналып жазылады және барынша автордың ағынан жарылып, жан тебіреністерін ортаға салуға ыңғайлы келеді. Тәрбиелік мәнге ие осындай «Ұлыма хатты» кезінде жазушы, публицист Сапар Байжановтың да қыл қаламынан оқып едік.
Эпистолярлық әдебиетке «Хат, күнделік түрінде жазылған шығармалар, ірі қоғам қайраткерлерінің өзара жазысқан, тарихи мәні бар, әдеби мұраға айналған хаттары жатады,- десек, кез келген жанрдағы газет жарияланымының адресаты бар [11, 710]. Ол – оқырман. Хаттың ерекшелігі сол, оның оқырман қауым өз алдына, одан басқа негізгі адресаты болады. Хаттағы фактілер мен пікірлер осы, негізгі адресатқа арналғанымен, кейде көпшілік оқырманның бәріне түсінікті бола бермеуі де мүмкін. Сөйтіп, хатта автор мен адресаттың арасында жақын байланыс орнатылады. Тікелей адресатқа қаратып жазылатын хат оның назарын аударту үшін ең ұтымды жанр екенін ескергеніміз жөн. Әсіресе, талас тудыратын мәселелерге байланысты екі жақтың диалогқа барып, мән-жайды кең көлемді талқылағаны бүкіл ел үшін, оның мәдениеті мен әдебиетінің тарихы үшін маңызды. Екіншіден, деректерге адамның жеке қатынасы арқылы баяндаудың бояуын қанықтыруға болады. Пікірталас сипатындағы полемикалық хаттар көбінесе, әдебиет пен өнер тарихына арқау болады.
 Мәселен, 2004 жылдың 7 сәуірінде «Егемен Қазақстан» газетінде сыншы, әдебиет зерттеушісі Жұмағали Ысмағұлов жазушы Қоғабай Сәрсекеевке «Ахаң туралы жазсақ, ақаусыз жазайық» және «Ақиқаттан аттамайық, бауырым» (Қ. Сәрсекеевтің жауабына орай) екі хат жазды. Бұл полемикалық хатта Ахмет Байтұрсыновтың өмірі мен шығармашылығын зерттеудегі ақаулықтарға қатысты таласты пікір айтылады әрі оны дәлелдей түседі. Бұл хат ғылыми публицистиканың жүгін арқалайды. Хат жазушы Қ.Сәрсекеевке арналғанымен, көпшіліктің оқуы үшін жазылғаны, күллі әдебиетшілерді тарихи деректерді қолданарда абай болу керектігін ескертеді. Сыншы хатына жазушы жауап жазады. Алайда, Ж.Ысмағұлов өз ұстанымы мен пікірін, келтірген деректерін қорғап қалу үшін қолына тағы да қалам алады. Бұл А.Байтұрсынов секілді ұлт тұлғаларының өмірі мен шығармашылығына қатысты деректердің бұрмаланбауы жалыелдік мәселе екендігін ұғындыра түседі. 
Баспасөздегі полемикалық хаттарға «Мынау қай Абай?» (Ана тілі, 2 желтоқсан 2005); «Дүмше молда дін бұзар» (Ана тілі, 10 наурыз 2005); «Мен»-нен «ол»-ға дұғай сәлем!» (Қазақ әдебиеті, 5 сәуір 2002) т.б. жатқызуға болады. Бұл хаттар баспасөзде жарық көрген белгілі бір еңбекке немесе мақалаға орай қарсылық пікір сипатында жазылған. Әрбір хатта өз тұжырымдарын шегелеп, адресатты, одан бұрын жалпы оқырман қауымды өзінің дұрыстығына сендіру басым екендігін аңғардық.
Кезінде қазақ журналистикасында едәуір жаңалық болған қаламгер Шерхан Мұртаза мен публицист Камал Смайыловтың «Егемен Қазақстан» бетінде жазысқан 24 публицистикалық хаты («Елім, саған айтам, Елбасы, сен де тыңда!») экономикалық, әлеуметтік, саяси мәселелерді қаузай отырып, күллі оқырман жүрегіне жеткендігін білеміз. Хатта Шерхан Мұртаза уытты, өткір тілімен батыл ой айтса, Камал Смайылов ғылыми стильде нақты деректер мен фактілерді сөйлете білді. Қос публицист баспасөзде хат жазудың озық үлгісін көрсете отырып, қоғамдағы күрмеуі қиын мәселелердің шешімін замансөз тілі арқылы тауып отырды. Сөйтіп, сол хаттар 1990 жылдардың ортасында қоғамда үлкен резонанс тудырып, публицистикалық хаттың нағыз толысқан эталоны болды. 
Қорыта келгенде айтарымыз, баспасөз беті – қоғам өміріндегі маңызды мәселелерді талқылайтын мінбе. Бүгінде эпистолярлық жанрдың баспасөзде азырақ көрінуі ой, сана биігі мен зиялылар жанайқайының төмендеуіне әкеліп отырған тәрізді. Ұлт руханияты, әдебиеті, мәдениеті,саясаты туралы бір-бірімен сырласар, мұңдасар ел азаматтарының азайып бара жатуы қынжылтады. Әлемдік деңгейдегі пікірталастарға хат арқылы ой айта білетін зиялылардың асыл сөздері мен білімді көзқарастары бүгінгі оқырманға аса қажет. Баспасөздегі хат жанрын жандандырсақ, ол қоғамдық пікір шырмауынан тыс сөз қозғауға мүмкіндік берер еді. Сондықтан да, біріншіден, эпистолярлық жанр – зиялы қауым өкілдері: жазушылар мен қоғам, мемлекет қайраткерлері қалам тербейтін жанр. Екіншіден, хат жанры– жан-жақты білімділік пен терең дүниетанымдылықты талап ететін талғампаз жанр; үшіншіден, бұл жанр – әлі де толық зерттелмеген, іргелі ғылыми дәлелдеуді қажет ететін публицистиканың жұмбақ жанрларының бірі. Сондықтан да, болашақ баспасөз зерттеушілері әлі де хат жанрының құрылымын, тілдік ерекшелігін, лингвистикалық белгілерін терең талдап, жан-жақты зерттейді деген үміттеміз.

